SPOROČILO ZA MEDIJE

za takojšnjo objavo

Maribor, 21.10.2019

Festival Borštnikovo srečanje se preveša v drugo polovico. Študenti gledaliških akademij festival zapuščajo z novimi izkušnjami; zadovoljni pa so tudi z obiskanostjo svojih predstav, saj so bile vse razprodane do zadnjega sedeža. Tridnevno srečanje, ki je potekalo v sklopu FBS, danes zaključujejo tudi udeleženci Evropskega regionalnega sveta Mednarodnega gledališkega inštituta.

Minuli vikend smo videli prvi tekmovalni predstavi *Kresnice* (Mestno gledališče ljubljansko) in *še ni naslova* (Slovensko mladinsko gledališče), danes sta na sporedu *Nasprotje stvari* (Slovensko mladinsko gledališče) in *Somrak bogov* (Drama SNG Maribor). Na Malem odru gostimo hrvaško umetniško organizacijo RUPER in Teater&TD s predstavo *Katalonec*, v Lutkovnem gledališču Maribor pa bo na ogled *Song* Male Kline.

Jutri, v torek, 22. oktobra, gostimo predstavo *Jami distrikt*, ki je prejela več kot 30 nagrad, med njimi kar sedem na 63. Sterijevem pozorju: za najboljšo predstavo, za najboljše sodobno besedilo, režijo, igro, kostumografijo, za najboljšo mlado igralko.

V sredo, 23. oktobra, skupaj z Združenjem dramskih umetnikov Slovenije znova pripravljamo Dan slovenskih gledaliških ustvarjalcev; ob tej priložnosti bo društvo izvedlo javni posvet o položaju igralcev in ukrepih za izboljšanje pogojev dela gledaliških ustvarjalcev, Ministrstvo za kulturo pa pri nas pripravlja posvet in srečanje direktorjev javnih zavodov s področja kulture. Udeleženci obeh dogodkov si bodo lahko ogledali fotografsko razstavo *Portreti* in projekcijo dokumentarnega filma *Tomi Janežič: La cura del teatro.* Na ta dan se bo v sodelovanju s Slovenskimi železnicami na festival iz Ljubljane mogoče pripeljati s posebnim Gorazdovim vlakom. Vlak IC14 pelje iz Ljubljane ob 8.00, iz Maribora pa se vrača EC159 ob 19.45 s prihodom v Ljubljano ob 21.57. Na jutranjem vlaku se bo festivalskim gostom pridružila tudi peterica mladih, ki bo potnike povabila k različnim aktivnostim.

V festivalsko prizorišče smo spremenili TAM-ovo kotlovnico na Teznu, kjer bo v dveh terminih (v sredo in četrtek) na ogled tekmovalna predstava *Ali: Strah ti pojé dušo (*SNG Drama Ljubljana).

*Napotki za gledalce: Objekt Tam-ova kotlovnica se nahaja v Poslovno proizvodni coni Tezno. Pot do objekta, za katerim je tudi veliko parkirišče, bo označena z usmerjevalnimi tablami, tam bodo tudi prostovoljci. Najlažje je lokacijo najti, če iz smeri Ptujska cesta v semaforiziranem križišču pri Hoferju/Lidlu zavijemo na Zolajevo ulico in pot nadaljujemo naravnost v poslovno cono do naslednjega (edinega) semaforja, kjer zavijemo levo ter po nekaj metrih še enkrat levo na makadamsko parkirišče. Pot iz smeri Hoč oz. trgovskega centra Eleclerc vodi v poslovno cono Tezno in pri semaforju »zahteva« zavoj desno ter po nekaj metrih levo na parkirišče. Objekt bo ogrevan, a topla oblačila obiskovalcem ne bodo odveč.*

V nadaljevanju festivalskega programa v sodelovanju z Društvom gledaliških kritikov in teatrologov Slovenije organiziramo mednarodno konferenco Formatirati kritiko; dopoldanski del z mednarodnimi gosti: Una Bauer, Diana Damian Martin, kolektiv Nezavisna kritika. Popoldanski del: Andreja Kopač, Alma R. Selimović, Rok Vevar, Klara Drnovšek Solina in Maša Radi Buh.

Festivalsko dogajanje in ostale pomembne informacije, vključno z novicami, programom in urnikom, najdete na [www.borstnikovo.si](http://www.borstnikovo.si). in s pomočjo naše aplikacije 54. FBS.

Dodatne informacije:

Daša Šprinčnik

stiki z javnostmi FBS

info@borstnikovo.si

031 342 178